Juffrou se wetenskaples maak opslaeDis moeilik om kinders wetenskap te leer – en nog moeiliker om kinders te oortuig hulle moet gereeld hul hande was! ŉ Onderwyseres in Gray’s Creek, Noord-Carolina in die VSA, het met haar eenvoudige eksperiment twee vlieë met een klap getref. Donna Gill Allen het haar eksperiment, om haar klas die belangrikheid van handewas te leer, op Facebook gedeel en dit is reeds deur meer as 70 000 persone gedeel. “Aan al my onderwyservriende, hierdie is die grillerigste maar coolste eksperiment,” skryf sy. “Ek het dit gedoen om my klas te leer oor kieme en hoe dit versprei. Gebruik drie snye brood. Wys die kinders hoe jy een sny, met ŉ handskoen aan, in ŉ plastieksak plaas (‘controlled’). Dan was jy jou hande en sit nog ŉ sny brood in ŉ sakkie (‘clean’) en dan sit jy ŉ laaste stukkie brood ook in ŉ sakkie nadat dit eers in die klas omgestuur is en jy seker gemaak het dat almal aan die broodjie raak (‘dirty’). Kyk dan hoe die snytjies brood mettertyd verander weens die kieme. Dis baie cool en ŉ lekker manier om te wys hoe belangrik dit is om jou hande te was.” Die “controlled” sny brood en die sny brood wat hanteer is met skoon hande, wys min tekens van muf. Die broodjie wat deur almal hanteer is, is egter ten volle gemuf, weens die spore van die kinders wat daaroor versprei het. Meer as 14 000 persone het kommentaar gelewer op die plasing en sommige het aangevoer volwassenes, wat nie te veel waarde heg aan higiëne nie, moet dalk ook dié eksperiment sien. Donna Gill Allen, Facebook